DEMCO เดินหน้าประมูลงานหมื่นล้าน มั่นใจผลงานปีนี้โตแกร่ง หลัง 9 เดือนกวาดกำไร 191 ลบ.
DEMCO เดินหน้าประมูลงานหมื่นล้าน มั่นใจผลงานปีนี้โตแกร่ง หลัง 9 เดือนกวาดกำไร 191 ลบ.
15 พ.ย. 2561

นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ จำกัด (มหาชน) หรือ DEMCO เปิดเผยว่า ภาพรวมผลประกอบการงวดไตรมาส 3/61 มีกำไรสุทธิอยู่ที่ 62.91 ล้านบาท โดยมีรายได้รวมอยู่ที่ 1,034.17 ล้านบาท ส่วน 9 เดือนของปี 2561 มีกำไรสุทธิอยู่ที่ 191.22 ล้านบาท เพิ่มขึ้น 27.06 % และรายได้รวมอยู่ที่ 3,493.62 ล้านบาท เพิ่มขึ้น 6.42 %
ทั้งนี้ ผลประกอบการงวด 9 เดือน บริษัทมีการเติบโตทั้งรายได้และกำไรสุทธิ ซึ่งส่วนหนึ่งเป็นผลมาจากส่วนแบ่งกำไรจากการลงทุนโดยเฉพาะโครงการพลังงานลมห้วยบงในไตรมาส 3/61 ที่เพิ่มขึ้นจาก 27.71 ล้านบาท เป็น 87.22 ล้านบาท
สำหรับแนวโน้มผลการดำเนินงานช่วงที่เหลือของปี 2561 และปี 2562 บริษัทมั่นใจว่ายังมีแนวโน้มการเติบโตที่ดี โดยบริษัทฯเตรียมเข้าประมูลงานก่อสร้างสถานีโรงไฟฟ้าย่อย เเละระบบสายส่งไฟฟ้าแรงสูงของการไฟฟ้าฝ่ายผลิตแห่งประเทศไทย (กฟผ.) มูลค่าโครงการราว 10,000 ล้านบาท
รวมทั้งงานจากการไฟฟ้าส่วนภูมิภาค (กฟภ.) ราว 6,000 – 7,000 ล้านบาท และขยายธุรกิจในต่างประเทศอย่างต่อเนื่อง โดย ล่าสุดอยู่ระหว่างติดตามความคืบหน้างานก่อสร้างสถานีโรงไฟฟ้าย่อยเเละระบบสายส่งไฟฟ้าแรงสูง ประเทศเมียนมา มูลค่า 300-400 ล้านบาท ซึ่งบริษัทได้ยื่นใบเสนอราคาเรียบร้อย แล้วคาดว่าน่าจะมีความชัดเจนในเร็วๆนี้
นอกจากนี้บริษัทฯได้มองหาโอกาสในการเข้าลงทุนใน เมียนมาร์ และ สปป.ลาว เพื่อกระจายแหล่งที่มาของรายได้และลดความเสี่ยงในการพึ่งพางานรับเหมาในประเทศ ซึ่งถือว่าเป็นกระจายความเสี่ยงในอนาคต